Rune Bratseth
Store norske leksikon,Sport og spill,Ballsport,Fotball,Norsk fotball
Rune Bratseth er en norsk tidligere landslagsspiller i fotball, midtstopper, blant annet kåret til Norges beste spiller gjennom tidene. Han var den første nordmannen som vant et europeisk klubbmesterskap, ble tysk serie- og cupmester, norsk seriemester og var kaptein på landslaget før og under VM i 1994.
Fakta A-landskamper: 60, kaptein i 37 kamper. Mål: 4 Klubber: Nidelv (1982), Rosenborg (1983–1986) og Werder Bremen (1987–1994) Spillestil Bratseth var en lynrask, taktisk klok, taklingssterk midtstopper/libero, som blir regnet som en av Norges beste fotballspillere gjennom tidene. Bratseth var også en lederskikkelse og ble kaptein både på det norske landslaget og klubblaget Werder Bremen. Meritter med landslaget Bratseth spilte alle de tre kampene under VM i 1994 i USA og var kaptein for laget. Sammen med Gunnar Andersen har Bratseth femte flest kamper som norsk landslagskaptein, 37. Meritter i klubbfotball Bratseth vant den europeiske cupvinnercupen med Werder Bremen i 1992 og ble dermed den første nordmannen som var med på å vinne en av europacupene. Han ble seriemester med Rosenborg i 1985. Med Werder Bremen vant han to tyske seriemesterskap, i 1987–88 og 1992–93 samt ble tysk cupmester i 1991 og 1994. Personlige meritter Rune Bratseth ble kåret til Norges beste spiller i tidsrommet 1954–2004 under UEFAs 50-årsfeiring og kåring av «Golden Players» i hvert land i Europa. I 2008 ble han kåret til tidenes beste norske landslagsspiller, der resultatet ble avgjort av en jury samt avstemning blant Dagbladets lesere. I 1991, 1992 og 1994 ble han tildelt Kniksen-prisen som Norges beste fotballspiller. I 1994 ble han i tillegg tildelt Kniksens hederspris. I 1993 ble han tildelt Olavstatuetten.Under hans imponerende karriere i Tyskland ble Bratseth av det tyske fotballbladet Kicker kåret til Årets utlending i sesongen 1987–88, Beste libero i sesongen 1992–93, Beste libero høstsesongen 1988, var på Årets lag to ganger, i 1987–88 og 1988–89 samt på Ukens lag 34 ganger fra 1986 til 1994.Etter karrieren var han direktør i Rosenborg fra 1994–2007, og han har blant annet jobbet som ekspertkommentator under Viasats sendinger fra Mesterligaen og vært spesialkonsulent for Olavsfestdagene i Trondheim.Bratseth er leder for organisasjonen MOT, der han har sittet i styret siden stiftelsen i 1997. Les mer i Store norske leksikon Rune Bratseth i Norsk biografisk leksikon